งบประกันสุขภาพบานฉ่ำ
การประชุมคณะรัฐมนตรี (ครม.) วันที่ 12 มี.ค.นี้ กระทรวงสาธารณสุขจะเสนอที่ประชุม ครม. เพื่อพิจารณาอนุมัติงบประมาณ สำหรับงานหลักประกันสุขภาพถ้วนหน้าประจำปีงบประมาณ 2557 ของสำนักงานหลักประกันสุขภาพแห่งชาติ (สปสช.) วงเงินทั้งสิ้น 158,729 ล้านบาท ประกอบด้วย
8 มี.ค. 2556

การประชุมคณะรัฐมนตรี (ครม.) วันที่ 12 มี.ค.นี้ กระทรวงสาธารณสุขจะเสนอที่ประชุม ครม. เพื่อพิจารณาอนุมัติงบประมาณ สำหรับงานหลักประกันสุขภาพถ้วนหน้าประจำปีงบประมาณ 2557 ของสำนักงานหลักประกันสุขภาพแห่งชาติ (สปสช.) วงเงินทั้งสิ้น 158,729 ล้านบาท ประกอบด้วย
1.งบกองทุนหลักประกันสุขภาพแห่งชาติ 156,766.82 ล้านบาท ได้แก่ งบอัตราเหมาจ่ายรายหัว หัวละ 2,955.91 บาท จำนวนประชาชนผู้มีสิทธิ 49.09 ล้านคน เป็นเงิน 145,126.31 ล้านบาท งบบริการผู้ติดเชื้อเอชไอวีและผู้ป่วยเอดส์ 188,000 คน วงเงิน 2,950.8 ล้านบาท 
ขณะที่งบบริการผู้ป่วยเรื้อรังไตวายที่จะมีผู้รับบริการ 35,022 คน วงเงิน 5,233.72 ล้านบาท เพิ่มขึ้นจากปีงบ 2556 ที่มีการจัดสรรงบบริการผู้ป่วยเรื้อรังไตวายอยู่ที่ 4,357.83 ล้านบาท เพิ่มขึ้น 875 ล้านบาท หรือคิดเป็น 20.1% 
ส่วนงบบริการควบคุมป้องกันและรักษาโรคเรื้อรัง สำหรับผู้ป่วยโรคเบาหวานและความดันโลหิตสูง ผู้ป่วยจิตเวชเรื้อรัง ผู้ป่วยปอดอุดกั้นเรื้อรัง และผู้ป่วยติดสารเสพติดที่สมัครใจรับการบำบัดที่มีจำนวนผู้ใช้สิทธิ 3.33 ล้านคน วงเงิน 1,330 ล้านบาทนั้น
พบว่างบบริการควบคุมความรุนแรงผู้ป่วยโรคเบาหวานและความดันโลหิตสูงเพิ่มจาก 410 ล้านบาท ในปีงบ 2556 เป็น 935.68 ล้านบาท หรือเพิ่มขึ้น 525.59 ล้านบาท คิดเป็น 128.2% 
2.งบบริหารจัดการสำนักงานหลักประกันสุขภาพแห่งชาติ จำนวน 1,962.18 ล้านบาท ได้แก่ งบลงทุนด้านการพัฒนาระบบข้อมูล 194 ล้านบาท งบดำเนินการตามภารกิจและยุทธศาสตร์ 1,145 ล้านบาท และงบรายจ่ายประจำ อาทิ ค่าบุคลากร ค่าเช่าทรัพย์สิน และค่าสาธารณูปโภค 622 ล้านบาท
เมื่อพิจารณารายละเอียดข้อเสนอของบหลักประกันสุขภาพถ้วนหน้าปีงบ 2557 จะพบว่างบอัตราเหมาจ่ายรายหัวอยู่ที่ 2,955.91 บาทต่อตัวต่อปี เป็นเงิน 145,126.31 ล้านบาท เทียบกับงบอัตราเหมาจ่ายรายหัวปีงบ 2556 อยู่ที่อัตรา 2,910.56 บาทต่อหัวต่อปี เป็นเงิน 142,899.76 ล้านบาท เพิ่มขึ้น 5.6% 
อย่างไรก็ตาม การเสนองบหลักประกันสุขภาพถ้วนหน้าฯ ปีงบ 2557 ยังไม่รวมนโยบายการปรับเพิ่มค่าแรงของรัฐบาล ได้แก่ การเพิ่มค่าครองชีพให้ผู้จบปริญญาตรีเป็น 1.5 หมื่นบาทต่อเดือน การปรับเพิ่มค่าจ้างขั้นต่ำ 300 บาททั่วประเทศ และเงินเดือนพยาบาลในพื้นที่ภาคใต้ 3,000 คน
สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอว่า สปสช.ควรศึกษาและดำเนินการใช้แนวทางการรับภาระค่าใช้จ่ายร่วมกันระหว่างรัฐบาลและผู้ป่วยอย่างจริงจัง โดยเฉพาะการให้บริการเฉพาะโรค และต้องมีการควบคุมระดับค่าใช้จ่ายให้อยู่ในระดับที่เหมาะสม